送慧勤歸餘杭
作者：歐陽修
朝代：宋

paragraphs: 越欲僭宮室，傾貲事雕牆。
佛屋尤其侈，耽耽擬侯王。
文彩瑩丹漆，四壁金焜煌。
上懸百寶蓋，宴坐以方牀。
胡爲棄不居，棲身客京坊。
辛勤營一室，有類燕巢梁。
南方精飲食，菌笋鄙羔羊。
飯以玉粒粳，調之甘露漿。
一饌費千金，百品羅成行。
晨興未飯僧，日昃不敢嘗。
乃茲隨北客，枯粟充饑腸。
東南地秀絕，山水澄清光。
餘杭幾萬家，日夕焚清香。
煙霏四面起，雲霧雜芬芳。
豈如車馬塵，鬢髮染成霜。
三者孰苦樂，子奚勤四方。
乃云慕仁義，奔走不自遑。
始知仁義力，可以治膏肓。
有志誠可樂，及時宜自彊。
人情重懷土，飛鳥思故鄉。
夜枕聞北鴈，歸心逐南檣。
歸兮能來否，送子以短章。